Qozog'istonda Konstitutsiyani o'zgartirish bo'yicha referendumning dastlabki natijalari e'lon qilindi

Qozog'istonda mamlakat Konstitutsiyasiga o'zgartirishlar kiritish bo'yicha refendumning dastlabki natijalari e'lon qilindi. Bu haqda “Kazinform” axborot agentligi xabar berdi.
Ma'lum bo'lishicha, o'zgartirishlar kiritishni yoqlab ovoz bergan fuqarolar soni mamlakatning barcha hududlarida ovoz berishda qatnashganlarning 77,18 foizini tashkil etgan. Bu haqda Referendum bo'yicha markaziy komissiya raisi Nurlan Abdirov ma'lum qilgan.
“Bugun ertalab hududiy komissiyalar tomonidan ovoz berish yakunlari to'g'risidagi bayonnomalarning elektron nusxalari taqdim etildi. Dastlabki ma'lumotlarga ko'ra, referendumda qatnashish huquqiga ega bo'lgan Qozog'iston fuqarolarining umumiy soni 11 million 734 ming 642 nafarni tashkil qildi. Ovoz berishda ishtirok etgan fuqarolar soni 7 million 986 ming 293 nafarni yoki referendumda ishtirok etish huquqiga ega bo'lgan fuqarolarning 68,06 foizini tashkil etdi”, — degan Nurlan Abdirov brifingda.
Uning ta'kidlashicha, bundan kelib chiqib, referendumni bo'lib o'tgan deb hisoblash mumkin.
“Referendumga qo'yilgan masalani yoqlab ovoz bergan fuqarolar soni respublikaning barcha hududlari bo'yicha ovoz berishda qatnashganlarning 77,18 foizini tashkil etib, bu 6 million 163 ming 863 nafar fuqaro degani. 17 ta hududning har birida yoqlab ovoz berganlar mutlaq ko'pchilikni tashkil qildi”, — degan komissiya raisi.
“Konstitutsiyaga kiritilgan o'zgartirishlarga qarshi ovoz bergan fuqarolar soni ovoz berishda qatnashganlarning 18,66 foizini yoki 1 million 490 ming 475 nafarni tashkil etdi. Har ikkala javob varianti tanlangan, ya'ni haqiqiy deb topilgan, lekin ovozlarni sanab chiqishda qonun hujjatlarida hisobga olinmagan byulletenlar soni 1,58 foizni yoki 125 ming 859 ta byulletenni tashkil etdi. Qolgan byulletenlar, ya'ni nostandart shakldagi yoki saylovchilarning xohish-irodasini aniqlashning imkoni bo'lmagan saylov byulletenlari haqiqiy emas deb topildi, ularning soni 2,58 foizni yoki 206 ming 96 tani tashkil etdi”, — degan Nurlan Abdirov.
Avvalroq Qozog'iston Konstitutsiyasiga o'zgartirish bo'yicha referendum boshlangani va jarayonda mamlakat sobiq va amaldagi rahbarlari Nursulton Nazarboyev hamda Qosim-Jo'mart To'qaev qatnashgani xabar qilingandi.